UEFA mpanyimfo apaw Ghananyi bɔɔlbɔnyi aberantsɛ Mohammed Kudus dɛ ɔno na n’argodzi sɔɔ enyi ankasa wɔ UEFA Champions League akansi a no bɔɔlbɔ kuw Ajax Amsterdam a ɔwɔ Hɔlande nye Rangers a wofi Scɔtlande sii no mu. Mohammed Kudus dzii kan boaa Steven Berguise ma ɔtoo atsena a ɔtɔ do ebien maa Ajax mber eduasa ebien no mu. Sema kor ekyir na Kudus sanee toow nankasa n’atsena. Sema eduowɔtwe awɔtwe mu na Brian Brobbey bɛsesaa no fii akansi no mu. Akansi no kɔr n’ewiei no, Kudus Mohammed no bɔɔlbɔ kuw Ajax too atsena anan a Rangersfo enntum anntsew kaw no kor mpo.
Kudus Mohammed ka Ghanafo bɔɔlbɔfo baanan a afe yi UEFA Champions League yi worisi mu akan. Baasa no nye Denis Odoi na Kamal Sowah a wɔwɔ Belgium bɔɔlbɔ kuw Club Brugge na Lawrence Agyekum a osi n’akan ma Austria bɔɔlbɔ kuw Salzburg.
